b'\n_START_ARTICLE_\nVale-Dmitri I\n_START_PARAGRAPH_\nDmitri II (ven. \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9), ensimm\xc3\xa4inen kolmesta Vale-Dmitrist\xc3\xa4, oikealta nimelt\xc3\xa4\xc3\xa4n mahdollisesti Grigori Otrepjev, oli Ven\xc3\xa4j\xc3\xa4n tsaari vuosina 1605\xe2\x80\x931606. H\xc3\xa4n v\xc3\xa4itti olevansa Iivana IV Julman nuorin poika Dmitri Ivanovit\xc5\xa1, joka oli poikai\xc3\xa4ss\xc3\xa4 kuollut onnettomuudessa tai murhattu. Dmitri II ilmeisesti menehtyi 17. toukokuuta 1606 kapinassa. Dmitrin seuraajaksi tuli Vasili IV._NEWLINE_Vale-Dmitri ilmestyi historiaan vuoden 1600 tienoilla v\xc3\xa4itt\xc3\xa4en olevansa Iivana IV:n kuollut nuorin poika, joka olisikin muka s\xc3\xa4ilynyt hengiss\xc3\xa4 murhayrityksest\xc3\xa4. Tsaari Boris Godunov v\xc3\xa4itti vallantavoittelijan olevan todellisuudessa karannut munkki Grigori Otrepjev (synt. Juri Otrepjev), mutta ei ole tiedossa mihin h\xc3\xa4n v\xc3\xa4itteens\xc3\xa4 perusti. Dmitri sai taakseen puolalaiset k\xc3\xa4\xc3\xa4nnytty\xc3\xa4\xc3\xa4n nimellisesti katolilaiseksi ja my\xc3\xb6s monet Ven\xc3\xa4j\xc3\xa4n ylimysaateliset pajarit, jotka halusivat vihaamansa tsaari Boris Godunovin ja koko Godunovin suvun vallasta. Dmitrin ensimm\xc3\xa4inen yritys valtaannousussa ep\xc3\xa4onnistui h\xc3\xa4nen pienen armeijansa k\xc3\xa4rsitty\xc3\xa4 tappion, mutta Godunovin samanaikainen kuolema mahdollisti Dmitrin nousun tsaariksi Godunovin pojan Fjodor II:n lyhyen hallintokauden ja murhan j\xc3\xa4lkeen vuonna 1605. Tsaarina Dmitri petti useimmat tukijansa; pajareille h\xc3\xa4n oli liian l\xc3\xa4nsimielinen ja aloitti ep\xc3\xa4miellytt\xc3\xa4vi\xc3\xa4 reformeja, puolalaiset pettyiv\xc3\xa4t kun h\xc3\xa4n ei aloittanut Ven\xc3\xa4j\xc3\xa4n katolistamista vaan k\xc3\xa4\xc3\xa4ntyi p\xc3\xa4invastoin takaisin ortodoksiksi. Pajarit lietsoivat Dmitri\xc3\xa4 vastaan kapinan, jonka yhteydess\xc3\xa4 h\xc3\xa4n ilmeisesti kuoli kev\xc3\xa4\xc3\xa4ll\xc3\xa4 1606, hallittuaan alle vuoden. Tarinan mukaan Dmitrin ruumis poltettiin ja tuhkat ammuttiin tykill\xc3\xa4 Puolan suuntaan.'